**Τίτλος Σεναρίου:** Ανάπτυξη των δεξιοτήτων των μαθητών σε θέματα ΣΕΠ μέσω της γλώσσας και της τέχνης

**Όνομα:** Βασιλική

**Επίθετο:** Γεωργαντά

**Μάθημα/Γλώσσα:** Γλώσσα/ Ελληνικά

**Ομάδα/Στόχος (Βαθμίδα Εκπαίδευσης και Τάξη):** Πρωτοβάθμια – Στ’

**Ομάδα/Στόχος (Επίπεδο Γλωσσομάθειας)** **:** Καλή γνώση

**Διάρκεια Σεναρίου σε διδακτικές ώρες:** 6

**Θέμα/αντικείμενο διδασκαλίας:** Διδασκαλία της Γλώσσας μέσα από την τέχνη

**Λέξεις κλειδιά:** γλώσσα, τέχνη, παλιά επαγγέλματα

**Τέχνες που εμπλέκονται:** ζωγραφική, ποίηση, μουσική, κινηματογράφος

**Διδακτικό εγχειρίδιο (αν χρησιμοποιείται):** Βιβλίο Γλώσσας Στ΄ τάξης (Γ΄ τεύχος)

**Διδακτικοί στόχοι:** Ο γενικός σκοπός είναι μέσα από βιωματικές και ομαδοσυνεργατικές δραστηριότητες οι μαθητές να αναπτύξουν τις γλωσσικές τους δεξιότητες μέσω της τέχνης. Επίσης, να κατανοήσουν ότι οι εξελίξεις στην επιστήμη και την τεχνολογία φέρνουν αλλαγές και στον κόσμο της εργασίας. Μέσα σε αυτά τα πλαίσια ορισμένα επαγγέλματα έχουν εξαφανιστεί, άλλα ασκούνται με διαφορετικό τρόπο, ενώ νέα επαγγέλματα κάνουν την εμφάνισή τους.

**Μέθοδοι διδασκαλίας:** Η εκπαιδευτική παρέμβαση σχεδιάστηκε και υλοποιήθηκε βασιζόμενη στη μέθοδο Project. Η μέθοδος Project, μέθοδος ανάπτυξης σχεδίων εργασίας, είναι μια καινοτόμος προσέγγιση τόσο ως προς το περιεχόμενο όσο και ως προς τη διαδικασία υλοποίησης. Πρόκειται για μια περισσότερο δημιουργική διαδικασία και αντανακλά μια καλύτερη προσέγγιση του θέματος, καθώς προκαλεί το ενδιαφέρον του μαθητή, ο οποίος μπορεί να συμμετάσχει και στην επιλογή του θέματος. Το πιο σημαντικό στοιχείο της συγκεκριμένης μεθόδου είναι πως η μάθηση πηγάζει από την εμπειρία που αποκτούν τα μέλη μέσα από την ενεργό συμμετοχή τους στις διαδικασίες. (Frey, 1980) Οι δραστηριότητες που αναπτύσσονται είναι βιωματικές και επικοινωνιακές, ενθαρρύνουν τη συμμετοχή, την πρωτοβουλία, τη συνεργασία, τη δημιουργικότητα και το διάλογο, συνδέουν το πρόγραμμα με την καθημερινή πρακτική και το σχολείο με την τοπική κοινότητα.

**Διαθεματικότητα:** Γλώσσα, Εικαστικά, Μουσική, ΤΠΕ Τρόποι που αξιοποιούνται οι διάφορες μορφές τέχνης: Μέσα από ομαδοσυνεργατικές δραστηριότητες οι μαθητές θα γνωρίσουν τα παλιά επαγγέλματα και θα αντλήσουν χρήσιμες πληροφορίες για αυτά.

**Φάση 1 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών/μαθητριών**): Χρονική διάρκεια: 2 διδακτικές ώρες Βήματα διδασκαλίας: Δραστηριότητες αφόρμησης, εμπλοκής και ενεργοποίησης Α)Καλούμε τους μαθητές να σηκωθούν στον πίνακα ένας ένας και να συμπληρώσουν τη μεσοστοιχίδα της λέξης επάγγελμα. Ειδικότερα, τους ζητάμε να σκεφτούν και να γράψουν επαγγέλματα που να περιέχουν τα γράμματα από τη λέξη επάγγελμα. Αυτή η μεσοστοιχίδα θα εμπλουτίζεται και με τις απαντήσεις των μαθητών ανάλογα με τις λέξεις που θα γράφουν στον πίνακα. (15 λεπτά) Β)Στη συνέχεια χωρίζουμε τους μαθητές σε 4 ομάδες των πέντε και ζητάμε από τις ομάδες των μαθητών να σκεφτούν και να καταγράψουν σε ένα χρωματιστό χαρτόνι Α4 ονομασίες επαγγελμάτων που προέρχονται από επώνυμα ανθρώπων. Στη συνέχεια κάθε ομάδα μαθητών παρουσιάζει τις καταγραφές στην ολομέλεια της τάξης. (10 λεπτά) Γ) Οι ομάδες των μαθητών να συζητούν τα παρακάτω ερωτήματα με βάση τα επαγγέλματα που έχουν καταγράψει στις προηγούμενες δραστηριότητες. − Ποια από αυτά κάνουν πιο συχνά οι άντρες και ποια πιο συχνά οι γυναίκες; − Υπάρχουν ανδρικά και γυναικεία επαγγέλματα; Γιατί; − Εξαρτάται η επιλογή του επαγγέλματος από τη χρονική περίοδο που ζει κάποιος; − Ξέρετε κάποιο επάγγελμα που κάποτε δεν το έκαναν οι άντρες ή οι γυναίκες και το κάνουν σήμερα; (π.χ. αστυνομικός, νηπιαγωγός, νοσοκόμος, στρατιωτικός κ.α.). Γιατί; Τι άλλαξε; (10 λεπτά) Στη συνέχεια συμπληρώνουν ατομικά το Φύλλο Εργασίας 1 (10 λεπτά) Δ1) Στη συγκεκριμένη δραστηριότητα θα αξιοποιηθεί το ποίημα που υπάρχει στο βιβλίο της Γλώσσας Στ΄Δημοτικού. Πιο συγκεκριμένα στο γ΄ τεύχος και στην ενότητα «Τρόποι ζωής και επαγγέλματα» στη σελίδα 7 ζητάμε από τους μαθητές να διαβάσουν το ποίημα με τον τίτλο «Χτίστες». Δ2) Οι μαθητές παρακολουθούν τα παρακάτω αποσπάσματα από την ελληνική κινηματογραφική ταινία «Διπλοπενιές» Τραγούδι: Η δουλειά κάνει τους άντρες <https://www.youtube.com/watch?v=LkGcvWdiyIY> Τραγούδι: Διπλοπενιές <https://www.youtube.com/watch?v=Ak8MtXZyMMk> Στη συνέχεια οι ομάδες των μαθητών : 1η ομάδα: Αναζητά πληροφορίες για τον ζωγράφο Διαμαντή Διαμαντόπουλο και φτιάχνει το βιογραφικό του σημείωμα 2η ομάδα: Καταγράφει τις δυσκολίες του επαγγέλματος του χτίστη με βάση το ποίημα. 3η ομάδα: Καταγράφει τις δυσκολίες του επαγγέλματος του χτίστη με βάση το πίνακα ζωγραφικής. 4η ομάδα: Καταγράφει τις δυσκολίες του επαγγέλματος του χτίστη με βάση τα αποσπάσματα από τις ταινίες που παρακολούθησε. Ακολουθεί παρουσίαση στην ολομέλεια της τάξης από όλες τις ομάδες. (45 λεπτά) Ρόλος εκπαιδευτικού: Εμψυχωτικός, καθοδηγητικός Ρόλος μαθητών: Ενεργός καθ' όλη τη διάρκεια των δραστηριοτήτων.

**Φάση 2 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** Χρονική διάρκεια: 2 διδακτικές ώρες Επαγγέλματα που χάνονται στον χρόνο 2Α)Για την υλοποίηση της εν λόγω δραστηριότητας θα χρησιμοποιηθεί υλικό από το Φωτόδεντρο <http://photodentro.edu.gr/lor/r/8521/6994> . Αρχικά, θα προβληθεί στους μαθητές η παρακάτω εικόνα και στη συνέχεια ζητάμε από τις ομάδες των μαθητών αν γνωρίζουν να καταγράψουν επαγγέλματα που έχουν χαθεί μέσα στο πέρασμα του χρόνου, που είτε τα βλέπουν στη συγκεκριμένη εικόνα ή το γνωρίζουν από μόνοι τους. (2ο Φύλλο εργασίας) 2Β)Στη συνέχεια στις ομάδες των μαθητών δίνεται από ένα έργο του καλλιτέχνη Τριαντάφυλλου Ηλιάδη. (3ο Φύλλο εργασίας) Αρχικά, τους ζητείται να σκεφτούν και να δώσουν έναν τίτλο στον πίνακα ζωγραφικής που αντιστοιχεί στην ομάδα τους. Στη συνέχεια, καλούνται να γράψουν μια ομαδική ιστορία για τον απεικονιζόμενο ήρωα που τους αντιστοιχεί. Οι ομαδικές ιστορίες των μαθητών θα συγκεντρωθούν όλες μαζί και θα καταγραφούν από τους μαθητές σε αρχείο word. Στη συνέχεια : Α) Θα εκτυπωθούν και θα βιβλιοδεθούν, έτσι ώστε όλοι οι μαθητές να πάρουν ένα βιβλιαράκι με τις ομαδικές τους δουλειές. Β) Το ίδιο υλικό θα μετατραπεί και σε flipping book με τη βοήθεια του προγράμματος <http://fliphtml5.com/>

**Φάση 3 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** Χρονική διάρκεια: 2 διδακτικές ώρες Τα επαγγέλματα μέσα από τη ζωγραφική Οι μαθητές χωρίζονται σε τέσσερις ομάδες και σε κάθε ομάδα δίνεται μια διαφορετική αναζήτηση πληροφοριών που θα πρέπει να κάνουν σχετικά με τα επαγγέλματα που δεν υπάρχουν ποια. Ομάδα Α: Αναζητά εικόνες που απεικονίζουν επαγγέλματα που δεν υπάρχουν πια. Ομάδα Β: Αναζητά τραγούδια ή ποιήματα για επαγγέλματα που δεν υπάρχουν πια. Ομάδα Γ: Αναζητά πληροφορίες για επαγγέλματα που δεν υπάρχουν πια. Ομάδα Δ: Αναζητά αποσπάσματα από ταινίες για επαγγέλματα που δεν υπάρχουν πια. Στη συνέχεια οι ομάδες των μαθητών παραθέτουν τις πληροφορίες που έχουν βρει και επιλέγουν να ασχοληθούν με τα επαγγέλματα για τα οποία έχουν βρει οι περισσότερες ομάδες στοιχεία. Σκοπός είναι να δημιουργήσουν οι μαθητές μια ψηφιακή πινακοθήκη με τη χρήση του Power Point, όπου στους τοίχους της πινακοθήκης θα είναι διαθέσιμες οι εικόνες από το παλιά επαγγέλματα και με υπερσυνδέσεις ο επισκέπτης θα μπορεί να αντλεί πληροφορίες για αυτά ή αντίστοιχα βίντεο που θα έχουν ενσωματωθεί. Επαγγέλματα που χάνονται – Επαγγέλματα που αναπτύσσονται Δίνουμε στις ομάδες των μαθητών τους τίτλους των παρακάτω ελληνικών ταινιών «Λατέρνα φτώχεια και φιλότιμο», «Η σοφερίνα», «Η κυρά μας η μαμή», «Η καφετζού», «Ο λουστράκος», «Η ωραία του κουρέα», «Η θυρωρίνα», «Η προξενήτρα», «Πράκτωρ 017». Στη συνέχεια τους ζητάμε να συμπληρώσουν έναν πίνακα, όπου στην πρώτη στήλη καλούνται να σημειώσουν ποια επαγγέλματα του παρελθόντος αντιπροσωπεύουν οι ταινίες αυτές και τα επαγγέλματα αυτά έχουν εκλείψει στις μέρες μας. Στη συνέχεια τους ζητάμε να γράψουν στη δεύτερη στήλη από ποια επαγγέλματα έχουν αντικατασταθεί στη σύγχρονη εποχή, τα επαγγέλματα αυτά. (Φύλλο εργασίας 4)